CELEX: 32018D1304
Language: da
Date: 2018-09-19 00:00:00
Title: Kommissionens afgørelse (EU) 2018/1304 af 19. september 2018 om forslaget til borgerinitiativ »Eat ORIGINal! Unmask your food« (meddelt under nummer C(2018) 6054)

28.9.2018   
               
               
                  DA
               
               
                  Den Europæiske Unions Tidende
               
               
                  L 244/107
               
            
         KOMMISSIONENS AFGØRELSE (EU) 2018/1304
         af 19. september 2018
         om forslaget til borgerinitiativ »Eat ORIGINal! Unmask your food«
         
            
               (meddelt under nummer C(2018) 6054)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
         ud fra følgende betragtninger:
         
                     (1)
                  
                  
                     Emnet for forslaget til borgerinitiativ »Eat ORIGINal! Unmask your food« er følgende: »Vi opfordrer Europa-Kommissionen til at indføre obligatorisk angivelse af oprindelsen for alle fødevareprodukter for at forhindre svindel, beskytte folkesundheden og garantere forbrugernes ret til information.«
                  
               
                     (2)
                  
                  
                     Målene for forslaget til borgerinitiativ er følgende: »1. Gøre det lovpligtigt at angive oprindelseslandet for alle forarbejdede og uforarbejdede fødevarer, der cirkulerer i EU, uden undtagelse for registrerede varemærker og geografiske betegnelser. 2. Gøre oprindelsesmærkning lovpligtig for primære ingredienser i forarbejdede produkter, når ingrediensernes oprindelse er forskellig fra det færdige produkts. 3. Forbedre overensstemmelsen mellem mærkningerne, herunder harmoniserede oplysninger om produktions- og forarbejdningsmetoder, for at sikre gennemsigtighed i hele fødevarekæden.«
                  
               
                     (3)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (4)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
                  
               
                     (5)
                  
                  
                     Der kan vedtages EU-retsakter til gennemførelse af traktaterne med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion, på grundlag af artikel 114 i traktaten om Den Europæiske Unions funktionsmåde (TEUF).
                  
               
                     (6)
                  
                  
                     Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte forslag til EU-retsakter med henblik på gennemførelsen af traktaterne.
                  
               
                     (7)
                  
                  
                     Derudover er der i overensstemmelse med artikel 3, stk. 2, i forordningen blevet dannet en borgerkomité og udpeget kontaktpersoner, og forslaget til borgerinitiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union.
                  
               
                     (8)
                  
                  
                     Forslaget til borgerinitiativ »Eat ORIGINal! Unmask your food« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Eat ORIGINal! Unmask your food« registreres hermed.
         
         
            Artikel 2
            Denne afgørelse træder i kraft den 2. oktober 2018.
         
         
            Artikel 3
            Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativ »Eat ORIGINal! Unmask your food«, der repræsenteres ved Roberto Moncalvo og Christiane Foulier Lambert, der fungerer som kontaktpersoner.
         
         
            Udfærdiget i Bruxelles, den 19. september 2018.
            
               
                  På Kommissionens vegne
               
               Frans TIMMERMANS
               
                  Første næstformand
               
            
         
         
            (1)  EUT L 65 af 11.3.2011, s. 1.